תינוקת בת חודשיים אושפזה בבית החולים שניידר בפתח תקווה במצב קשה עם דימום נרחב במוחה בשל מחסור בוויטמין K. התינוקת הובהלה לבית החולים מאיר בכפר סבא בשבוע שעבר על ידי הוריה כשהיא במצב קשה עם תסמינים שכללו בין היתר הכרה מעורפלת, הקאות, סירוב לאכול וחיוורון. בירור רפואי העלה כי עם לידתה סירבו הוריה למתן ויטמין K החיוני לתהליכי קרישת דם, ואשר ניתן לתינוקות בישראל מיד לאחר הלידה. מדי שנה, כ–900 תינוקות בישראל אינם מקבלים את מנת הוויטמין עם לידתם עקב התנגדות ההורים ובניגוד להמלצת המערכת הרפואית.